Predkladacia správa

Generálne zhromaždenie OSN v decembri 2001 schválilo svojím uznesením, aby sa pripravované Svetové zasadnutie o informačnej spoločnosti (WSIS) organizovalo pod záštitou Generálneho tajomníka OSN Kofi Annana. 
Vedúcu úlohu v príprave WSIS bude mať Medzinárodná telekomunikačná únia (ITU) spolu so zainteresovanými organizáciami OSN a hostiteľskými krajinami. Rada ITU schválila, že WSIS sa bude konať v dvoch fázach: v Ženeve v dňoch 10. až 12. decembra 2003 a v Tunise v roku 2005. 
Svetové zasadnutie o informačnej spoločnosti sa bude venovať širokej škále otázok týkajúcich sa  informačnej spoločnosti (IS) a bude smerovať k spoločnej vízii a pochopeniu tejto transformácie spoločnosti. Očakáva sa, že zasadnutie prijme Deklaráciu zásad a Akčný plán na uľahčenie efektívneho rozvoja IS a podporu odstraňovania zaostávania rozvoja digitálnych technológií v rozvojových krajinách. Má za cieľ zhromaždiť najvyšších predstaviteľov vlád, súkromného sektora, štátnych spoločností a mimovládnych organizácií a podporiť ich partnerstvo  pri utváraní informačnej spoločnosti.
Prvé stretnutie prípravného výboru WSIS sa bude konať v Ženeve v dňoch 1. až 5. júla 2002. Jeho cieľom bude stanoviť rámec pre WSIS a jeho prípravu. Generálny tajomník ITU navrhuje určiť v každej krajine koordinátora, ktorý by sa spojil s ďalšími príslušnými rezortmi v danom štáte a bol by súčasne kontaktnou osobou pre výkonný sekretariát zasadnutia. Odporúča do prípravnej delegácie zahrnúť tiež predstaviteľov súkromného sektora a verejnej správy.
Vzhľadom na to, že MDPT SR je reprezentantom členstva SR v ITU, tento materiál navrhuje určiť ako koordinátora Ministerstvo dopravy, pôšt a telekomunikácií SR. MDPT SR bude koordinovať činnosť zainteresovaných orgánov štátnej správy, mimovládnych organizácií a podnikateľského sektora pri spolupráci s výkonným sekretariátom zasadnutia. Ministerstvo dopravy, pôšt a telekomunikácií SR bude pri výbere delegátov na rokovanie prípravného výboru k Svetovému zasadnutiu o informačnej spoločnosti taktiež spolupracovať s Ministerstvom školstva SR, nakoľko Ministerstvo školstva SR je zodpovedné za rozvoj informačnej spoločnosti na Slovensku a táto problematika sa ho najviac dotýka.
Materiál bol dňa 2. apríla 2002 zaslaný do Rady vlády SR pre informatiku so žiadosťou jeho prerokovania v čo možno najkratšom čase. Vzhľadom na to, že doteraz nebol tento materiál Radou vlády SR pre informatiku prerokovaný, predkladá sa na rokovanie vlády SR bez tohto prerokovania. Z povahy tohto materiálu vyplýva nutnosť jeho prerokovania vládou SR ešte v apríli 2002, aby bolo možné splniť termín nominácie delegácie Slovenskej republiky na rokovanie prípravného výboru k Svetovému zasadnutiu o informačnej spoločnosti, ktorý je stanovený Medzinárodnou telekomunikačnou úniou. 
Určenie koordinátora k Svetovému zasadnutiu o informačnej spoločnosti nepredpokladá žiadny finančný, ekonomický alebo enviromentálny vplyv ani vplyv na zamestnanosť.